Finale dodetal nog onbevestig ná trein ontspoorFoto: ANA Die finale dodetal van die tragiese treinongeluk wat Donderdagmiddag buite Kroonstad in die Vrystaat plaasgevind het, kan nog nie bevestig word nie, aangesien daar nog smeulende treinwaens is wat opgelig moet word. Sipho Sithole, woordvoerder van die Passasierspooragentskap van Suid-Afrika (Prasa), het aan Maroela Media gesê swaar masjinerie sal vandag na die toneel gebring word om die treinwaens op te lig wat steeds op die toneel is nadat die Shosholoza Meyl-trein gister ontspoor het. “Ons kan nie nou kommentaar lewer oor die dodetal van die ongeluk nie, omdat van die treinwaens nog opgelig moet word en ons nie seker is of daar nog mense is wat in hierdie waens vasgekeer is nie,” het hy gesê. Hy het gesê hy kan nie kommentaar lewer oor mediaberigte wat beweer dat die dodetal tans op 18 staan nie. African News Agency het berig Mthura Swartz, waarnemende hoof van Prasa, het gesê 18 mense het in die voorval gesterf. Nooddienste op die toneel waar die Shosholoza Meyl-trein buite Kroonstad in die Vrystaat ontspoor het (4 Januarie 2018). Foto: Verskaf Sithole het gesê hy kan in dié stadium bevestig dat 254 mense gister na hospitale geneem is en minstens 81 van die beseerdes intussen weer ontslaan is. Hy het gesê honderde ander passasiers wat nie in die botsing beseer is nie, is met busse van die toneel af vervoer. Owerhede is intussen steeds op die toneel besig met hul ondersoek na die voorval en opruiming. Maroela Media het vroeër berig die Shosholoza Meyl-trein het Donderdag omstreeks 09:15 buite Kroonstad ontspoor nadat dit teen ŉ vragmotor gebots het wat die treinspoor oorgesteek het, maar nie vinnig genoeg uit die pad kon kom nie. ŉ Motor was ook glo by die botsing betrokke. Shosholoza Meyl het gesê sewe treinwaens het ontspoor waarvan een ŉ kragwa is wat help met kragopwekking op die trein. “Die kragwa het aan die brand geslaan en die vlamme het na die volgende wa versprei,” lui ŉ verklaring van die treindiens. Joe Maswanganyi, minister van vervoer, het die Spoorwegveiligheidsreguleerder (RSR) en Prasa opdrag gegee om saam te werk en so vinnig as moontlik die ongeluk te ondersoek. Maswanganyi het ook gesê die vragmotorbestuurder is na ŉ hospitaal geneem om toetse te ondergaan om te bepaal of hy onder die invloed van enige middels was toe die ongeluk gebeur het.